ผู้สูงอายุตอบรับดอกเบี้ยสูง 4% พกเงินล้านฝากกรุงไทย
รายงานข่าวจากศูนย์ราชการแจ้งวัฒนะ เปิดเผยว่า วันแรกของงาน เคทีบี แฟร์&nbsp;2009&nbsp;ซึ่งมีการเปิดให้ลงทะเบียนรับสิทธิ์ฝากเงินกับธนาคารกรุงไทย ในโครงการพิเศษฝากประจำ 3 เดือน ดอกเบี้ย 4% ปรากฏว่ามีผู้มาลงทะเบียนเป็นจำนวนมาก ส่วนใหญ่เป็นผู้สูงอายุและผู้เกษียณอายุจากการทำงานแล้ว
16 ธ.ค. 2552

รายงานข่าวจากศูนย์ราชการแจ้งวัฒนะ เปิดเผยว่า วันแรกของงาน เคทีบี แฟร์ 2009 ซึ่งมีการเปิดให้ลงทะเบียนรับสิทธิ์ฝากเงินกับธนาคารกรุงไทย ในโครงการพิเศษฝากประจำ 3 เดือน ดอกเบี้ย 4% ปรากฏว่ามีผู้มาลงทะเบียนเป็นจำนวนมาก ส่วนใหญ่เป็นผู้สูงอายุและผู้เกษียณอายุจากการทำงานแล้ว
น.ส.มัทนา ผดุงชีวิตร หนึ่งในผู้มาขอรับสิทธิ์ กล่าวว่า ตนกำลังมองหาเงินฝากระยะสั้นที่ดอกเบี้ยสูงพอดี เมื่อธนาคารกรุงไทยมีฝากประจำนี้ออกมา จึงตัดสินใจถอนเงินจากฝากประจำปลอดภาษีของธนาคารกรุงไทย มาฝากประจำ 3 เดือน และหากครบกำหนดก็จะหาโครงการใหม่ ๆ ที่ดอกเบี้ยสูงต่อไป และส่วนตัวไม่ชอบลงทุนในหุ้น
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า เพียง 1 ชม. มีผู้ลงทะเบียนขอรับสิทธิ์ที่ศูนย์ราชการแจ้งวัฒนะกว่า 2,000 คน และที่สาขาสวนมะลิประมาณ 1,000 คนแล้ว คิดเป็นเม็ดเงินฝาก 7,000 ล้านบาท ในชั่วโมงแรก
อย่างไรก็ตาม วัตถุประสงค์ที่ธนาคารออกโครงการเงินฝากนี้ ไม่ได้ต้องการระดมเงินฝาก เพราะสภาพคล่องของธนาคารมีเพียงพออยู่แล้ว แต่ต้องการคืนกำไรให้ลูกค้าเพื่อเป็นของขวัญวันปีใหม่ และหลังสิ้นสุดโครงการนี้ ธนาคารก็จะออกโครงการเงินฝากใหม่ ๆ ต่อเนื่อง เพื่อรักษาลูกค้าให้อยู่กับธนาคารต่อไป
ทั้งนี้ ธนาคารกรุงไทยออกเงินฝากประจำ 3 เดือน ดอกเบี้ย 4% โดยรับฝากขั้นต่ำ 5 หมื่นบาท สูงสุดไม่เกิน 1 ล้านบาท ซึ่งผู้สนใจสามารถขอรับสิทธิ์ได้ที่งาน เคทีบี แฟร์ 2009 ซึ่งจัดขึ้นที่ศูนย์ราชการแจ้งวัฒนะ และอีก 9 จังหวัดหลัก ได้แก่ สาขาสวนมะลิและสาขาถนนสุเทพ จ.เชียงใหม่ สาขาถนนสิงหวัฒน์ จ.พิษณุโลก สาขาสี่แยกสนามจันทร์ จ.นครปฐม สาขาศรีราชา จ.ชลบุรี สาขานครราชสีมา สาขาร้อยเอ็ด สาขาภูเก็ต และสาขาศาลากลางจังหวัดนครศรีธรรมราช จากนั้นนำใบขอรับสิทธิ์ดังกล่าวไปแสดงเพื่อฝากเงินได้ที่ทุกสาขาของธนาคารทั่วประเทศ ภายในวันที่ 25 ธ.ค.นี้